
Do cudzieho mesta k cudzím ľuďom

Klop, klop! Klop, klop! Klop, klop! – klepocú kolesá a vlak sa ženie ďalej. V tomto rovnakom zvuku stále počúvam slová, opa­ku­júce sa de­sať­krát, stokrát, ti­síc­krát. Pozorne počúvam a zdá sa mi, že kolesá hudú ne­pres­tajne svoje ne­ko­nečné:

„Ach, tak, tak! Ach, tak, tak! Ach, tak, tak!“

Kolesá klepocú a vlak sa ženie bez pre­sta­nia ako vietor, ako strela...V okne oproti nám letí krovie, stromy, strážne búdky a te­le­grafné stĺpy, po­sta­vené popri trati...

Letí to náš vlak a ony ticho stoja na mieste? – Neviem, nemôžem si to uvedomiť.

Vôbec neviem si tak mnoho vše­li­čoho vy­svet­liť, čo sa so mnou stalo v po­sled­ných nie­koľ­kých dňoch. Bože, aké divné veci sa stávajú na svete! Či by som si bola po­mys­lela ešte pred nie­koľ­kými týždňami, že musím opustiť náš maličký, útulný domček na brehu Volgy a sama, samučká cestovať tisíce verst k akýmsi ďalekým, celkom neznámym prí­buz­ným? Ešte vždy sa mi zdá, že je to všetko len sen, ale – beda! – nie je to sen!

„Pet­roh­rad!” počujem kdesi za chrbtom hlas sprie­vodcu a hneď aj vidím pred sebou jeho dobrú, širokú tvár a hustú, čer­ven­kastú bradu.

Sprie­vodca vlaku sa volal Nikifor Mat­vie­jič. Staral sa celou cestou o mňa, nosil mi čaj, pos­tie­lal mi na lavicu a keď mal čas, zabával ma. Roz­prá­val mi, že má práve takú dcérku, ako som ja, že sa volá Ňura a žije s matkou a bratom Seriožom v Pet­roh­rade. Dal mi do vačku svoju adresu – “pre prípad“, keby som ho chcela nav­ští­viť a zoznámiť sa s Ňuročkou.

„Ľutujem vás veľmi, slečinka,” povedal mi Nikifor Mat­vie­jič neraz počas cesty, „že ste sirota, ale Boh káže, aby sme siroty milovali. Ste opustená, ako by ste boli sama, ako prst na svete: svojho pet­roh­rad­ského strýca ne­poz­náte a jeho rodinu tiež nie... To je veru vše­li­jaké... Ale keby vám bolo niekedy smutno, príďte k nám. Mňa síce sotva kedy nájdete doma, lebo som skoro stále na cestách, ale žena s Ňurkou vás rady uvidia. Sú milé...“

Po­ďa­ko­vala som sa vľúdnemu sprie­vod­covi a sľúbila mu, že ich nav­ští­vim...

„Pet­roh­rad!” zvolal za mnou ešte raz známy hlas a sprie­vodca vlaku dodal, obrátiac sa ku mne:

„Sme na mieste, slečnika. Dovoľte, vezmem vaše vecičky, aby ste tu ne­zos­tali. Pozrite len, ako sa každý ponáhľa!“

Naozaj, vo vozni nastal veľký zmätok. Ces­tu­júci, páni i dámy, v náh­li­vosti sácali sa pri zhľa­dá­vaní a balení svojich vecí. Akási starenka, ktorá celou cestou sedela oproti mne, stratila mešec s peniazmi a kričala, že ju okradli. Čiesi decko plakalo v kúte. Pri dverách stál verk­li­kár a hral na roz­he­ga­nom verkli smutnú pesničku.

Pozrela som von oknom. Pane Bože! Čo komínov som videla! Komíny, komíny a komíny! Celý les komínov. Z každého sa valil še­do­čierny dym a strácal sa kdesi v nebi. Pršal drobný jesenný dáždik a celá príroda bola akási za­chmú­rená, plakala a žalovala sa.

Vlak šiel pomalšie. Kolesá prestali klepať svoje ne­spo­kojné „ach, tak, tak!“ Klopkali už omnoho pomalšie, ako by sa po­no­so­vali, že rušeň násilím zdržuje ich rýchly, veselý beh.

Potom vlak zastal.

„Sme na mieste, prosím,“ volal Nikifor Mat­vie­jič.

Vzal do jednej ruky moju teplú šatku, podušku a batožinu, chytil ma druhou pevne za ruku a viedol ma von z vozňa, ťažko sa pre­d­ie­ra­júc zástupom.


Moja mamička

Mala som láskavú, dobrú mamičku. Žili sme spolu v malom domčeku na brehu Volgy. Domček bol čistučký a jasný; z okien nášho príbytku videli sme širokú Volgu, ohromné dvoj­pos­cho­dové lode a loďky, prístav na brehu, zástupy ľudí i jed­not­livé osoby, ktoré cho­die­vali v určitých hodinách na pre­chádzku k tomuto prístavu, aby videli pri­cho­diace lode... I my s mamičkou sme ta cho­die­vali, ale len zriedka: mamička bola v našom meste uči­teľ­kou, preto nemohla chodiť so mnou na pre­chádzky tak často, ako by som bola chcela. Mamička ho­vo­rie­vala:

„Počkaj len, Lenočka, keď nasporím peňazí, pôjdeme po Volge od nášho Rybinska až do Astra­chánu! Po­ko­cháme sa výletom veru!“

Tešila som sa a čakala jar.

Do jari mamička usporila niekoľko groší a rozhodli sme sa, že hneď, ako prídu prvé teplé dni, usku­toč­níme svoje plány.

„Len čo zmizne ľad na Volge, vydáme sa na cestu!” povedala mamička, hladiac ma nežne po hlávke.

Ale keď sa ľady pohli, mamička pre­c­hladla a začala kašľať. Ľady od­plá­vali. Volga bola čistá, ale mamička stále kašľala. Akosi odrazu schudla, zbledla ako vosk, stále sedávala pri okne, hľadela na Volgu a tešila sa:

„Hneď, ako mi prejde kašeľ a trošku sa popravím, pôjdeme do Astra­chánu, Lenočka.“

Ale pre­c­hlad­nu­tie a kašeľ ne­pres­tá­vali. Tohto roku bolo leto chladné a vlhké a mamička bola zo dňa na deň slabšia, bledšia a priez­rač­nej­šia. Prišla jeseň, blížil sa sep­tem­ber. Nad Volgou krúžili veľké kŕdle škov­rán­kov, ktoré od­lie­tali do teplých krajín. Mamička už nesedela v izbe pri okne, ale ležala v posteli a zima ju drvila, hoci bola roz­pá­lená ako oheň.

Raz ma zavolala k sebe a povedala:

„Počuj, Lenočka! Skoro ťa opustí tvoja mamička navždy – Ale, neplač za mnou, dušička moja. Budem sa z neba stále na teba dívať a radovať sa zo svojej dobrej dcérky. Ale...“

Nedala som jej do­ho­vo­riť a horko som za­pla­kala. Mamička plakala tiež a jej oči boli potom také smutné, ako oči anjela, ktorého som videla na veľkom obraze v našom kostole.

Keď sa mamička trošku utíšila, po­kra­čo­vala:

„Viem, že v krátkom čase ma Boh povolá k sebe. Staň sa jeho svätá vôľa! Buď dobrá, keď ma tu nebude, modli sa k Bohu a spomínaj na mňa... Pôjdeš k strýcovi, môjmu bratovi, ktorý žije v Pet­roh­rade... Písala som mu o tebe a prosila ho, aby sirote poskytol prí­stre­šie...“

Pri slove „sirota” čosi mi úžasne stislo hrdlo...

Plačúc, stála som pri ma­mič­ki­nej posteli ako mŕtva. Prišla Marjuška (ku­chárka, ktorá bola u nás celých desať rokov – prišla k nám hneď, ako som sa narodila a mala nás s mamičkou veľmi rada) a odviedla ma, hovoriac, že mamička po­tre­buje pokoj.

Vy­pla­kaná, zaspala som toho večera v Mar­juš­ki­nej posteli a ráno... Ach! Čo bolo ráno!

Pre­bu­dila som sa včas ráno, asi o šiestej a hneď som chcela bežať k mamičke.

Vtom prišla Marjuška a povedala:

„Modli sa, Lenočka. Pánbožko povolal tvoju mamičku k sebe; zomrela.“

„Mamička zomrela,“ opa­ko­vala som ako ozvena.

Striaslo ma. Potom mi čosi zahučalo v blave a celá izba, Marjuška, povala, stôl, stoličky – všetko mi tan­co­valo pred očima. Neviem, čo sa ďalej so mnou stalo. Hádam som spadla v mdlobách na zem...

*

Spa­mä­tala som sa, keď už mamička ležala vo veľkej bielej truhle, v bielych šatách, s bielym venčekom na hlave. Staručký, šedivý kňaz čítal modlitby, speváci spievali a na prahu spálne sa modlila Marjuška. Prišli akési starenky a tiež sa modlili; potom hľadeli so súcitom na mňa, kývali hlavami a šepkali čosi bez­zu­bými ústami...

„Sirota! Úbohá sirota!“ kývajúc hlavou a hľadiac na mňa, povedala smutne Marjuška a rozp­la­kala sa. Starenky plakali s ňou...

Na tretí deň doviedla ma Marjuška zase k bielej truhle, v ktorej ležala mamička a povedala mi, aby som mamičke bozkala ruku. Kňaz potom požehnal mamičku, speváci za­spie­vali čosi veľmi smutného; prišli akísi chlapi, zavreli bielu truh­ličku a vyniesli ju z nášho domčeka.

Plakala som nahlas. Na to pribehli ku mne už známe starenky a povedali mi, že idú mamičku pochovať, že nemám plakať, ale modliť sa.

Bielu truhlu odniesli do kostola a po skončení služieb božích, prišli zase akísi ľudia, zdvihli rakvu a odniesli na cintorín. Tam už bola vykopaná hlboká čierna jama, do ktorej spustili ma­mič­kinu truh­ličku. Potom jamu zasypali hlinou, po­sta­vili na rov biely krížik a Marjuša ma odviedla domov. Cestou mi vravela, že ma večer od­pre­vadí na stanicu, posadí do vlaku a pošle k strýč­kovi do Pet­roh­radu.

„Ja nejdem k strýkovi!“ odsekla som jej, „nepoznám strýka a bojím sa ísť k nemu!“

Ale Marjuška mi povedala, že také veľké diev­čatko nesmie hovoriť takéto reči, že to počuje mamička a iste ju to bolí.Utíšila som sa a snažila som sa pred­sta­viť si strýcovu tvár.

Pet­roh­rad­ského strýka som dosiaľ vôbec nevidela, ale v ma­mič­ki­nom albume bola jeho fo­to­gra­fia. Bol na nej v zlatom vy­ší­va­nej uniforme, s mnohými vy­zna­me­na­niami a hviezdou na prsiach. Vyzeral veľmi vážne a ja som sa ho akosi bála.

Po obede, ktorého som sa sotva dotkla, zabalila Marjuška všetky moje šaty a bielizeň do starého kufríka, uvarila mi čaj a doviedla ma na stanicu.


Dáma v kockovaných šatách

Keď vlak došiel, vy­hľa­dala Marjuška známeho sprie­vodcu a pop­ro­sila ho, aby sa o mňa cestou staral. Potom mi dala kartičku, na ktorej bolo napísané, kde býva môj strýko v Pet­roh­rade, spravila mi krížik na čelo a na­po­me­núc ma: „No, buď len dobrá!‟ roz­lú­čila sa so mnou.

Celou cestou bola som ako vo sne. Darmo sa namáhali ces­tu­júci vo vozni, aby ma roz­ve­se­lili, darmo sa usiloval dobrý Nikifor Mat­vie­jič cestou upútať moju po­zor­nosť na ob­ja­vu­júce sa dediny, budovy, stáda... Nič som nevidela, ničoho si ne­vší­mala...

Tak som došla do Pet­roh­radu...

Keď som so svojím ochran­com vy­stú­pila z vlaku, bola som celkom omámená hukom, krikom, trmou-vrmou.

Za­krú­tila sa mi hlava z toho ruchu, huku a kriku. V našom mestečku pri Volge nebolo tak rušno.

„A kto vám príde oproti, slečinka?” vytrhol ma z myš­lie­nok hlas môjho sprie­vodcu.

Jeho otázka ma trochu zne­po­ko­jila.

Kto mi príde oproti? Neviem!

Keď ma Marjuška od­pre­vá­dzala, povedala mi, že strýkovi do Pet­roh­radu poslala telegram, v ktorom mu označila deň a hodinu môjho príchodu, ale či mi strýc príde, či nepríde oproti, to som veru nevedela.

A potom, keby strýko aj bol na stanici, ako ho poznám? Veď som dosiaľ videla len jeho fo­to­gra­fiu v ma­mič­ki­nom albume!

Takto uvažujúc, behali sme s mojím sprie­vod­com, Ni­ki­fo­rom Mat­vie­ji­čom, po stanici a bedlivo sme po­zo­ro­vali tváre pánov, ktorí sa aspoň trošku ponášali na strýka na fo­to­gra­fii. Ale na stanici som nenašla nikoho po­dob­ného.

Bola som už dosť ustatá, ale predsa som ešte stále dúfala, že strýčka uvidím. Držali sme sa s Ni­ki­fo­rom Mat­vie­ji­čom tuho za ruky, rýchlo sme chodili stanicou, vrážali z času na čas do oko­lo­idú­cich, pre­d­ie­rali sme sa sku­pi­nami a za­stá­vali sme pred každým, len trošku váž­nej­šie vy­ze­ra­jú­cim pánom.

„Tu, tu je pán, ktorý sa ponáša na strýka!” zvolala som s novou nádejou, ťahajúc svojho sprie­vodcu k vysokému, šedivému pánovi v čiernom klobúku a v širokom, modernom kabáte.

Po­náh­ľali sme sa, skoro sme bežali za vysokým pánom.

Keď sme ho už-už mali dohoniť, pobral sa vysoký pán ku dverám čakárne prvej triedy a zmizol nám z očí. Po­náh­ľala som sa za ním, Nikifor Mat­vie­jič šiel za mnou...

Tu sa stalo čosi ne­oča­ká­va­ného: potkla som sa o nohu oko­lo­idú­cej dámy, ktorá mala koc­ko­vané šaty, koc­ko­vaný kabát a koc­ko­vanú mašľu na klobúku. Dáma strašne skríkla, pustila veľký koc­ko­vaný slnečník a vystrela sa, aká bola dlhá a široká, na drevenú dlážku.

Hneď som sa jej chcela ospra­vedl­niť, ako sa na dobre vy­cho­vané diev­čatko svedčí, ale ona ani len raz ne­poz­rela na mňa.

„Hlúpa! Sprostá! Ne­ok­re­saná!” kričala dáma v koc­ko­va­ných šatách tak, že sa to ozývalo po celej stanici. „Letí ako slepá a zvalí človeka na zem! Hlúpa, slepaňa! Budem žalovať pred­nos­tovi stanice! Ria­di­te­ľovi železníc! Sta­ros­tovi mesta! Aspoň mi pomôžte vstať, vy ne­o­krô­chaná!“

Trepala okolo seba rukami, chcela sa zdvihnúť, ale nechcelo sa jej to podariť.

Napokon sme spolu s Ni­ki­fo­rom Mat­vie­ji­čom po­sta­vili dámu v koc­ko­va­ných šatách na nohy, podali jej ohromný slnečník, ktorý pri páde ďaleko odletel, a začali sme sa jej spytovať, či sa neudrela.

„Pravdaže som sa udrela!“ kričala zlostným hlasom, „pravdaže som sa udrela. Aká otázka! Človek by sa tu mohol aj zabiť, nielen udrieť! – A len ty si vinná! Len ty!“ osopila sa zrazu na mňa, „letíš, ako divá, protivné dievča, tíško! Počkaj len, zavolám stráž­nika a dám ťa odviesť na políciu.“

A v zlosti trepala sl­neč­ní­kom o zem.

„Strážnik! Kde je strážnik? Za­vo­lajte ho!“ začala znovu kričať.

Bála som sa. Veľmi som sa bála. Neviem veru, čo by sa bolo stalo, keby sa nebol vmiešal do toho Nikifor Mat­vie­jič a nezastal sa ma.

„Pre­staňte, slečna, ne­strašte dieťa! Vidíte, že je diev­čatko celé vy­pla­šené,“ pre­ho­vo­ril môj ochranca miernym hlasom, „veď, koniec koncov, ona za to skoro ani nemôže... Je celá utrápená. Po­náh­ľala sa za strýkom a v náhlosti vám skočila na nohu a vy ste spadli. Je sirota. Včera mi ju zverili v Rybinsku, aby som ju v Pet­roh­rade doviedol k strýkovi. Má strýka generála... Generál Ikonin... Ne­poz­náte náhodou jeho rodinu?“

Len čo môj ochranca vyslovil posledné slová, hneď sa stala s dámou v koc­ko­va­ných šatách ne­oby­čajná zmena. Hlava s koc­ko­va­nou stužkou, telo v koc­ko­va­nom kabáte, dlhý, zahnutý nos, čer­ven­kasté kučery nad ušami a veľké ústa s tenkými belasými perami – všetko sa pohlo, zvlnilo, za­tan­co­valo akýsi veľmi čudný tanec a zároveň aj ústa začali vydávať chrip­ľavé, škrek­ľavé, hvízdavé zvuky. Dáma sa smiala, posmešne smiala z celého hrdla, pustila z ruky ohromný slnečník a chytala sa za boky, ako keby ju zrazu po­chy­tili akési bolesti.

„Cha, cha, cha,” smiala sa nahlas, „pozrime sa! Strýko! Generál Ikonin, po­mys­líme si len, Jeho Exce­len­cia mal prísť na stanicu privítať túto prin­ceznú! Takú vznešenú slečnu, len čo je pravda! Cha, cha, cha! Tá vyžaduje po­zor­nosti! Naozaj! No, nehnevaj sa, slečinka, tento raz ťa ne­pri­šiel privítať strýko, ale poslal mňa. Nevedel, čo si ty za vtáčika... Cha, cha, cha!“

Neviem, ako dlho by sa mi ešte bola po­smie­vala, keby mi zas nebol prišiel na pomoc Nikifor Mat­vie­jič a ne­pre­ru­šil ju:

„Pre­staňte sa, slečna, vy­smie­vať ne­ro­zum­nému dieťaťu,” povedal vážne: „To je hriech! Slečna je sirota, úbohá sirota. A Boh siroty...”

„Čo vás do toho. Čušte!” oborila sa na neho dáma, ale prestala sa smiať.

„Doneste jej veci za nami,” dodala potom trošku mier­nej­šie a obrátiac sa ku mne, povedala nedbalo: „Poďme. Nemám času za­po­die­vať sa s tebou. No, hýb sa! Rýchlo!“

Chytila ma prudko za ruku, po­náh­ľala sa so mnou k východu.

Sotva som stačila za ňou.

Pri bočnej sta­nič­nej budove stála skvostná brička, do ktorej bol za­pria­hnutý krásny vraník. Šedivý, vážny pohonič sedel na prednom sedlisku.

„Poďte, Štefan,“ zvolala hlasno dáma.

Kočiš trhol opratami a nádherná brička prišla až ku schodom stanice.

Nikifor Mat­vie­jič položil do bričky moju batožinu, potom pomohol vystúpiť dáme v koc­ko­va­ných šatách, ktorá zaujala skoro celé sedadlo a mne nechala mies­tečko ako pre bábiku a nie pre živé, de­väť­ročné dievča.

„Nuž, milá slečinka, buďte zbohom,” zašepkal mi láskavo Nikifor Mat­vie­jič, „a Boh daj, aby ste si u strýčka rýchlo a šťastne zvykli. A ak sa vám niekedy zachce – príďte k nám. Adresu máte. Bývame na kraji mesta, pri hradskej, pri Mit­ro­fa­ni­jev­skom cin­to­ríne, za bránou... Za­pa­mä­táte si to? Ňurka sa veľmi zaraduje! Má rada sirôtky. Je veľmi dobrá.”

Môj priateľ by sa bol iste dlhšie so mnou zhováral, keby sa nebol zhora ozval hlas dámy:

„Teda, ako dlho ťa ešte budem čakať, hlúpe diev­čisko?! Čo sú to za roz­ho­vory s mužikom[i]? Hneď si sadni, počuješ?!“

Striasla som sa, ako keby ma bol niekto bičom šibol, pred týmto sotva známym, mne však už ne­prí­jem­ným hlasom a hneď som si išla sadnúť, keď som svojmu ochran­covi ešte raz krátko stisla ruku a po­ďa­ko­vala.

Kočiš trhol opratami, kôň sa pohol a brička, mierne sa ko­lem­ba­júc a strie­ka­júc na chodcov blato a špinavú vodu z kaluží, rýchlo letela rušnými mest­skými ulicami.

Držala som sa tuho za okraj koča, aby som ne­vy­padla na dlažbu a hľadela som udivená na veľké, päť­pos­cho­dové budovy, na nádherné obchody, na konské dráhy a omnibusy, idúce s ohlu­šu­jú­cim lomozom ulicou a srdce sa mi nevoľky zvieralo strachom pri myš­lienke, čo ma očakáva v tomto veľkom, cudzom meste, v cudzej rodine, u cudzích ľudí, o ktorých som tak málo počula a vedela.





Poznámky:

   Rodina generála Ikonina. Prvé nehody
  

  
   „Matilda Francevna doviedla dievča!“
  

  
   „Tvoju sestrenicu a nie dievča!“
  

  
   „Tvoju tiež!“
  

  
   „Cigániš! Nechcem takú sestrenicu! Je chudobná!“
  

  
   „Ani ja nechcem!“
  

  
   „Ani ja! Ani ja!“
  

  
   „Zvoní! Nepočuješ, Fedor!“
  

  
   „Doviedla! Doviedla! Sláva!“
  

  
   To všetko som počula, keď som stála pred dverami, obtiahnutými zeleným voskovým plátnom. Na medenej tabuľke, pribitej na dverách, bolo vyryté veľkými, peknými písmenami:
  

  
   Štátny radca
  

  
   MICHAL VASILIEVIČ IKONIN.
  

  
   Za dverami sa ozvali rýchle kroky a sluha v čiernom fraku s bielou vestou a nákrčníkom, akého som dosiaľ vídala len na obrázku, otvoril dvere dokorán.
  

  
   Len čo som prekročila prah, zdalo sa mi, ako by ma niekto chytil za ruku, položil mi ruky na plecia, zakryl mi rukou oči a v ušiach som mala zároveň plno šumu, huku a smiechu, až sa mi zakrútila hlava.
  

  
   Keď som sa trošku spamätala a v očiach sa mi rozjasnilo, videla som, že stojím uprostred nádherne zariadenej izby s mäkkými pokrovcami, so skvostným pozláteným náradím a ohromnými zrkadlami od zeme až po povalu. Jakživ som nevidela takej nádhery, preto sa nečudujem, že sa mi spočiatku zdalo, že snívam.
  

  
   Okolo mňa stáli tri deti: dievčatko a dvaja chlapci. Dievčatko mohlo mať asi toľko rokov ako ja. Malo bledožlté, jemné vlásky s dlhými, spustenými kučerami, ktoré boli zviazané nad uškami ružovými stužtičkami. Vrchnú peričku malo vyhrnutú – čo prezrádzalo tvrdohlavosť – ale ponášalo
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Zápisky malej gymnazistky.

    Pokud se Vám ukázka líbila, na našem webu si můžete zakoupit celou knihu.

